Tarybos direktyva
1975 m. gegužės 20 d.
dėl valstybių narių įstatymų, reglamentuojančių ratiniuose žemės ūkio ar miškų ūkio traktoriuose įmontuotą elektros jungtį, skirtą apšvietimo ir šviesos signalų įtaisams, esantiems žemės ūkiui ar miškų ūkiui skirtuose padarguose, mašinose ar priekabose, suderinimo
(75/323/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi techniniai reikalavimai, kuriuos pagal nacionalinius įstatymus turi atitikti traktoriai, susiję, inter alia, su elektros jungtimi, skirta apšvietimo ir šviesos signalų įtaisams, esantiems padarguose, mašinose ar priekabose;
kadangi šie reikalavimai įvairiose valstybėse narėse skiriasi; kadangi dėl to būtina, kad visos valstybės narės nustatytų vienodus reikalavimus arba papildydamos jose galiojančias nuostatas, arba pakeisdamos jas naujomis, visų pirma siekiant sudaryti galimybę, kad EEB tipo patvirtinimo tvarka, apie kurią kalbama 1974 m. kovo 4 d. Tarybos direktyvoje 74/150/EEB dėl valstybių narių įstatymų, reglamentuojančių ratinių žemės ūkio ar miškų ūkio traktorių tipo patvirtinimą, suderinimo [3], galėtų būti taikoma kiekvienam traktoriaus tipui;
kadangi techniniai reikalavimai turėtų atitikti Tarptautinės standartizacijos organizacijos priimtus reikalavimus, nurodytus jos rekomendacijoje ISO R/1724 - Elektros jungtys transporto priemonėms su 6 bei 12 V elektros įranga (pirmas leidimas, 1970 m. balandžio mėn.),
PRIĖMĖ ŠIĄ DIREKTYVĄ:
1 straipsnis
1. "Žemės ūkio ir miškų ūkio traktorius" - tai bet kokia ne mažiau kaip dviejų ašių motorinė ratinė arba vikšrinė transporto priemonė, kurios pagrindinė paskirtis yra teikti traukos jėgą ir kuri specialiai suprojektuota vilkti, stumti, vežti arba varyti žemės ūkyje ar miškų ūkyje naudojamus tam tikrus padargus, mašinas arba priekabas. Traktorius gali būti pritaikytas kroviniams ir keleiviams vežti.
2. Ši direktyva taikoma tik pirmoje dalyje apibrėžtiems dviejų ašių traktoriams su pneumatinėmis padangomis, kurių didžiausias projektinis greitis yra ne mažesnis kaip 6 kilometrai ir ne didesnis kaip 25 kilometrai per valandą.
2 straipsnis
Valstybės narės negali atsisakyti suteikti traktoriui EEB arba nacionalinį tipo patvirtinimą dėl priežasčių, susijusių su elektros jungtimi, skirta apšvietimo ir šviesos signalų įtaisams, esantiems padarguose, mašinose ar priekabose, jeigu traktoriuje yra elektros jungtis, atitinkanti priede išdėstytus reikalavimus.
3 straipsnis
Valstybės narės negali atsisakyti registruoti ar uždrausti parduoti, pradėti eksploatuoti ar naudoti traktorius dėl priežasčių, susijusių su elektros jungtimi, skirta apšvietimo ir šviesos signalų įtaisams, esantiems padarguose, mašinose ar priekabose, jeigu traktoriuose yra elektros jungtis, atitinkanti priede išdėstytus reikalavimus.
4 straipsnis
Pakeitimai, būtini priedo reikalavimus derinant su technikos pažanga, priimami laikantis Direktyvos 74/150/EEB 13 straipsnyje nustatytos tvarkos.
5 straipsnis
1. Valstybės narės priima nuostatas, kurios, įsigaliojusios per 18 mėnesių nuo pranešimo apie šią direktyvą dienos, ją įgyvendina. Apie tai jos nedelsdamos praneša Komisijai.
2. Valstybės narės užtikrina, kad pagrindinių nacionalinės teisės nuostatų, kurias jos priima šios direktyvos taikymo srityje, tekstai būtų pateikti Komisijai.
6 straipsnis
Ši direktyva skirta valstybėms narėms.
Priimta Briuselyje, 1975 m. gegužės 20 d.